Sudija izdao privremenu obustavu Trampove zabrane putovanja za SAD
Vlada države Vašington prva je vlada neke savezne države koja je podnela sudsku tužbu protiv uredbe predsednika SAD.
Američki predsednik Donald Tramp je reagovao na odluku američkog federalnog sudije u severozapadnoj državi Vašington da se privremeno blokira zabrana putovanja u SAD državljanima sedam većinski muslimanskih zemalja i imigrantima, nazvavši tu odluku "smešnom" i obećavši da će je preinačiti. Američka carinska i pogranična služba je saopštila da će putnicima sa važećom vizom sada biti dozvoljeno da ulaze u zemlju. Jedan funkcioner Stejt Departmenta je to danas potvrdio za Glas Amerike i dodao da će njegova agencija objaviti više informacija čim to bude moguće. Sekretarijat za unutrašnju bezbednost je u skladu sa naredjenjem sudije danas saopštio da će prestati da vraća putnike iz izvesnih zemalja koji su bili meta Trampove izvršne uredbe. U medjuvremenu, hiljade ljudi u zemljama širom sveta su izašle danas na ulice da protestuju zbog Trampove uredbe. U Londonu, grupa od nekoliko hiljada ljudi se okupila ispred američke ambasade noseći transparente i uzvikujući anti Trampove slogane. Protest je organizovalo nekoliko anti rasističkih i grupa koje zagovaraju prava muslimana. Kasnije tokom dana demonstranti planiraju da marširaju od ambasade na trgu Grovenor do ulice Dauning. U Australiji oko 1.000 ljudi se okupilo u Sidneju u cilju protesta zbog pomenute izvršne uredbe i apelovalo na australijske lidere da zatvore "of šor" centre za obradu molbi izbeglica. Mala grupa od oko 30 aktivista se okupila ispred američke ambasade u Indoneziji da protestuje zbog pomenute zabrane. Još jedan protest je planiran večeras ispred Trampovog imanja na Floridi Mar-a-Lago. U pozivnici za ovaj događaj na Fejsbuku trenutno piše da će prisustvovati oko 1.500 ljudi. Protesti se takodje planiraju u Filadelfiji i Njujorku. Juče je Bela kuća izdala saopštenje da će Sekretarijat za pravosuđe "u najskorije moguće vreme" izdati akt o toj "nečuvenoj naredbi". Ubrzo zatim, Bela kuća izdala je drugo saopštenje bez reči "nečuvena". U saopštenju se takođe brani uredba predsednika Donalda Trampa kao "zakonska i prikladna". Oblasni sudija Džejms Robart u Sijetlu, država Vašington, presudio je u petak da države Vašington i Minesota imaju pravnog osnova da ospore predsedničku uredbu Donalda Trampa, izdatu prošle nedelje. Vlasti države Vašington pokrenule su pravni spor ranije ove nedelje, a Minesota se ubrzo pridružila tužbi. Dve države su dobile privremeno obustavljanje važenja uredbe, dok sud razmatra tužbu. "Ustav je preovladao danas", rekao je novinarima državni tužilac države Vašington Bob Ferguson. On je rekao da će naložiti momentalno obustavljanje onoga što je nazvao "neustavnom i nelegalnom uredbom predsednika Trampa". "Zakon je moćna stvar", nastavio je. "Ima sposobnost da drži svakoga odgovornim, i to uključuje i predsednika Sjedinjenih Američkih Država". Portparol Odelenja za domovinsku bezbednost (DHS) rekao je da DHS ne želi da komentariše procese koji su u toku. Sekretarijat za pravosuđe obavestio je Stejt department kasno u petak o presudi državnog suda, rekao je portparol. Stejt department je saopštio da je manje od 60.000 viza privremeno ukinuto kao rezultat Trampove uredbe o zabrani putovanja iz sedam zemalja. Taj broj u suprotnosti je sa onim koji su ranije objavili pravnici Sekretarijata za pravosuđe, koji su reklli da je više od 100.000 viza poništeno nakon što je ljudima kojima su izdate zabranjeno putovanje u SAD. Stejt department saopštava da su u veće brojke uključene diplomatske i druge vize koje su izuzete iz zabrane. Trampova uredba zabranjuje ulazak u zemlju nosiocima viza iz Irana, Iraka, Libije, Somalije, Sudana, Sirije i Jemena. On je rekao da je ta mera neophodna kako bi se očuvala bezbednosti Amerikanaca od terorista. ​ Brojka od 100.000 objavljena je tokom saslušanja pred federalnim sudom u petak u Aleksandriji, država Virdžinija, u slučaju koji su pokrenula dvojica braće iz Jemena, koji su sleteli na Dalas aerodrom prošle subote. Braća kažu da su bili primorani da predaju svoje važeće vize za boravak i vrate se u Etiopiju. Pravnici Sekretarijata pravosuđa rekli su, tokom trajanja procesa, da ne znaju koliko je ljudi vraćeno kući kao rezultat zabrane, ali da je nosiocima zelene karte bilo dozvoljeno da uđu u SAD. Sudija Leoni Brinkema pohvalila je vladu zbog pokušaja da dovede Tareka i Amara Akvela Mohamed Aziza nazad u SAD. Ona je takođe ohrabrila vladu da razmotri koliko široko može da reši slične slučajeve. "Radim na ovoj poziciji već dugo... i nikada ranije nisam videla takvu reakciju javnosti", rekla je Brinkema dodajući da je uredba "dirnula u nešto" u ljudima što nikad ranije nije videla. Brinkema je ranije predsedavala u slučaju protiv zaverenika u napadu 11. septembra, Zakarije Musaue, koji je izazvao značajno interesovanje. Brinkema je produžila važenje njene odluke o deportacijama za još jednu nedelju, prihvativši da sasluša tužbu koju je država Virdžinija podnela dovodeći u pitanje ustavnost zabrane putovanja. U četvrtak, federalni sudija u Bruklinu, u Njujorku, zaustavio je deportacije do 21. februara. Brojni drugi pravni slučajevi širom zemlje dovode u sumnju legalnost zabrane putovanja.